วันอังคารที่ 30 พฤศจิกายน 2564
กรมการขนส่งทางบก ร่วมกับ บริษัท พีทีจี เอ็นเนอยี จำกัด (มหาชน) เปิดจุดบริการพักรถบรรทุก PT Max Camp
สำหรับพนักงานขับรถบรรทุกเข้าใช้บริการจอดพัก เพื่อความปลอดภัยในการใช้รถใช้ถนน
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม ลงพื้นที่เยี่ยมชมจุดบริการพักรถสำหรับรถบรรทุก PT Max Camp ภายในสถานีบริการพีที สาขาวังน้อย 5 จังหวัดพระนครศรีอยุธยา โดยมีนายรังสรรค์ พวงปราง ผู้ช่วยกรรมการผู้จัดการใหญ่ และคณะผู้บริหารของบริษัท พีทีจี เอ็นเนอยี จำกัด (มหาชน) ให้การต้อนรับ และนำเยี่ยมชมจุดบริการพักรถสำหรับรถบรรทุก พร้อมสิ่งอำนวยความสะดวกที่พนักงานขับรถบรรทุกสามารถเข้าใช้บริการภายในพื้นที่ PT Max Camp ที่บริษัท พีทีจี ได้พัฒนาขึ้นเพื่อรองรับการเป็นจุดพักรถขนาดใหญ่และการอำนวยความสะดวกต่าง ๆ ให้กับพนักงานขับรถโดยเฉพาะ ในวันที่ 30 พฤศจิกายน 2564 ณ สถานีบริการ พีที สาขาวังน้อย 5 จังหวัดพระนครศรีอยุธยา
นายจิรุตม์ วิศาลจิตร เปิดเผยว่า การสนับสนุนพื้นที่ภายในสถานีบริการพีที สำหรับเป็นจุดบริการพักรถบรรทุก กรมการขนส่งทางบก (ขบ.) ได้รับความร่วมมือจากบริษัท พีทีจี เอ็นเนอยี จำกัด (มหาชน) ซึ่งประกอบธุรกิจค้าปลีกน้ำมันและธุรกิจในเครืออีกหลากหลายประเภท โดยได้ให้การสนับสนุนพื้นที่ภายในสถานีบริการพีที สำหรับเป็นจุดบริการพักรถสำหรับรถบรรทุก หรือ Max Camp พร้อมจัดเตรียมพื้นที่และสิ่งอำนวยความสะดวกต่าง ๆ ไว้ให้พนักงานขับรถบรรทุกเข้าใช้บริการ ทั้งนี้ ผู้ประกอบการขนส่งสินค้าที่ได้รับรองมาตรฐาน Q Mark ซึ่งปัจจุบันมีจำนวน 443 ราย และรถบรรทุกจำนวน 59,915 คัน จะได้รับสิทธิในการเข้าใช้ PT Max Camp โดยไม่เสียค่าใช้จ่าย โดยสถานีบริการพีที ที่มีจุดบริการพักรถบรรทุก จะมีป้ายข้อมูลและการบริการแสดงสัญลักษณ์ PT Max Camp ที่สามารถเห็นได้อย่างชัดเจน ภายในพื้นที่จัดให้มีสิ่งอำนวยความสะดวกต่าง ๆ สำหรับพนักงานขับรถบรรทุกโดยเฉพาะ ความร่วมมือดังกล่าวจะช่วยส่งเสริมพัฒนาระบบการขนส่งสินค้าทางถนนผ่านกลไกระบบมาตรฐาน Q Mark และร่วมสร้างความปลอดภัยในการใช้รถใช้ถนน สอดรับกับนโยบายของ ขบ. ด้านการเตรียมความพร้อมในการปฏิบัติหน้าที่ของพนักงานขับรถ ซึ่งพนักงานขับรถที่อยู่ระหว่างการปฏิบัติหน้าที่จะต้องมีเวลาพักผ่อนที่เพียงพอ มีจุดจอดพักรถบรรทุกที่เหมาะสมและปลอดภัย นอกจากนี้ ยังสามารถใช้เป็นพื้นที่รองรับสำหรับจอดพักรถบรรทุกและรถยนต์ของประชาชน ในช่วงเทศกาลปีใหม่ 2565 ที่กำลังจะมาถึงด้วย
นายรังสรรค์ พวงปราง ผู้ช่วยกรรมการผู้จัดการใหญ่ เปิดเผยว่า บริษัท พีทีจี เล็งเห็นถึงความสำคัญของการพัฒนาระบบการขนส่งสินค้าด้วยรถบรรทุก และการสนับสนุนระบบมาตรฐานคุณภาพบริการขนส่งด้วยรถบรรทุก หรือ Q Mark ของ ขบ. จึงได้ให้การสนับสนุนพื้นที่ภายในสถานีบริการพีที สำหรับเป็นจุดบริการพักรถสำหรับรถบรรทุก PT Max Camp โดยบริษัท พีทีจี ได้เปิดให้บริการ PT Max Camp ตั้งแต่ปี 2562 จนถึงปัจจุบันมีจุดบริการพักรถสำหรับรถบรรทุก PT Max Camp ในสถานีบริการพีที จำนวนทั้งสิ้น 42 แห่ง และกำลังขยายสาขาไปตามเส้นทางหลักทั่วประเทศ ซึ่งภายในพื้นที่ PT Max Camp มีการจัดเตรียมพื้นที่และสิ่งอำนวยความสะดวกต่าง ๆ ไว้รองรับ อาทิ พื้นที่พักผ่อน ห้องอาบน้ำ ห้องสุขา โทรทัศน์ เครื่องซักผ้า จุดชาร์จโทรศัพท์ สำหรับพนักงานขับรถบรรทุกรวมถึงการจัดพื้นที่ไว้ให้รถบรรทุกขนาดใหญ่
ได้จอดพักพร้อมไฟส่องสว่างในช่วงกลางคืนเพื่อเพิ่มความปลอดภัย นอกจากนี้ ภายในบริเวณของสถานีบริการ พีทียังมีร้านสะดวกซื้อ (Max Mart) และศูนย์ซ่อมบำรุงรถบรรทุก ไว้รองรับการเข้าใช้บริการของพนักงานขับรถบรรทุก และประชาชนทั่วไป
จากความร่วมมือและการสนับสนุนดังกล่าว ระหว่าง ขบ. กับ บริษัท พีทีจี เห็นได้ชัดเจนว่าภาคเอกชนให้ความสำคัญกับการพัฒนาและส่งเสริมระบบการขนส่งสินค้าให้เกิดความปลอดภัย ภายใต้กลไกระบบมาตรฐานคุณภาพบริการขนส่งด้วยรถบรรทุก Q Mark เพื่อทำให้ระบบการขนส่งสินค้าทางถนนของประเทศสามารถดำเนินการได้อย่างมีประสิทธิภาพ และเกิดความปลอดภัยในการใช้รถใช้ถนน